Title: N Á V R H
Author: MH
Last saved by: agenda0
Company: MH SR

Predkladacia správa

	Návrh nariadenia vlády Slovenskej republiky o úhrade za dobývací priestor, úhrade za vydobyté nerasty a o úhrade za uskladňovanie plynov alebo kvapalín sa predkladá na základe splnomocnenia na jeho vydanie uvedeného v § 32a ods. 14 novely banského zákona, schválenej v Národnej rade Slovenskej republiky 29. novembra 2001.

	Pôvodne bol návrh novely banského zákona prerokovaný v orgánoch NR SR ešte v treťom štvrťoku roku 2000 a schválený 30. októbra 2000. V nadväznosti na to bol do Legislatívnej rady vlády SR predložený návrh nariadenia vlády o úhradách za dobývací priestor, úhrade za vydobyté nerasty a o úhrade za uskladňovanie plynov alebo kvapalín, ktorý Legislatívna rada vlády SR prerokovala s pripomienkami 12. decembra 2000.

	Medzitým však prezident Slovenskej republiky svojím rozhodnutím z 23. novembra 2000 vrátil uvedenú novelu banského zákona s pripomienkami Národnej rade Slovenskej republiky na opätovné prerokovanie. Národná rada Slovenskej republiky na svojej 43. schôdzi 12. decembra 2000 pri opätovnom prerokovaní novelu banského zákona neschválila. 

	Vzhľadom na túto skutočnosť už návrh nariadenia vlády nebol predkladaný na rokovanie vlády SR.

	Po uplynutí zákonnej šesťmesačnej lehote bol návrh novely banského zákona opätovne predložený do Národnej rady Slovenskej republiky, kde bol schválený 29. novembra 2001. V zbierke zákonov je novela banského zákona uverejnená pod číslom 558/2001 Z.z. a je účinná od 1. januára 2002.

	I keď ustanovenia opätovne schválenej novely banského zákona upravujúce problematiku úhrad za dobývací priestor, úhrad za vydobyté nerasty a úhrad za uskladňovanie plynov alebo kvapalín v prírodných horninových štruktúrach a podzemných priestoroch neboli oproti novele banského zákona schválenej 30. októbra 2000 zmenené, prerokovala návrh opätovne aj Legislatívna rada vlády SR 15. januára 2002. Text predkladaného nariadenia vlády je upravený podľa pripomienok vyplývajúcich z jeho prerokovania v Legislatívnej rade vlády SR 12. decembra 2000 ako aj 15. januára 2002.

	Účelom návrhu je upraviť podrobnosti o úhrade za dobývací priestor, úhrade za vydobyté nerasty a o úhrade za uskladňovanie plynov alebo kvapalín a ďalej určiť sadzby úhrad za vydobyté nerasty a za uskladňovanie plynov alebo kvapalín, ako aj ustanoviť spôsob výpočtu úhrad a spôsob platenia úhrad.

	Návrh nariadenia vlády bol rozoslaný do medzirezortného pripomienkového konania všetkým ústredným orgánom štátnej správy, vybraným inštitúciám, stavovským organizáciám, zamestnávateľským a odborovým zväzom a združeniam, ktorých činnosti sa dotýka. K došlým pripomienkam sa 13. novembra 2000 uskutočnilo rozporové medzirezortného pripomienkové konanie za účasti zástupcov Ministerstva financií SR, Slovenskej banskej komory, Hlavného banského úradu, Nafty a.s. Gbely a Želby a.s. Spišská Nová Ves. Zásadným rozporom bola predkladateľom navrhnutá nulová sadzba úhrad za lignit a uhlie a nulová sazdba úhrad za nerasty, z ktorých nožno priemyselne získavať kovy okrem zlata a striebra, navrhnutá Slovenskou banskou komorou. Zásadný nesúhlas s týmito návrhmi vyjadrilo Ministerstvo financií SR. Za účelom odstránenia tohto rozporu bolo navrhnuté postupné znižovanie týchto sadzieb úhrad ustanovené v § 8 návrhu nariadenia vlády, s ktorým sporné strany súhlasili.

	Vzhľadom na previazanosť ustanovení novely banského zákona a návrhu tohto nariadenia   vlády  je  žiadúce, aby  účinnosť  tohto nariadenia bola blízka účinnosti novely banského zákona a preto sa navrhuje 15. februára 2002.